Regionsudvalgets resolution om "Den igangværende udvidelse af EU"

(2000/C 57/01)

REGIONSUDVALGET har -

under henvisning til Det Europæiske Råds beslutninger truffet i København (21.-22. juni 1993) og i Køln (3.-4. juni 1999),

under henvisning til Cyperns, Maltas og de seks central- og østeuropæiske landes anmodning om tiltrædelse af Den Europæiske Union,

under henvisning til Kommissionens holdninger til disse anmodninger,

under henvisning til Kommissionens anden periodiske rapport om ansøgerlandenes fremskridt mod tiltrædelse,

under henvisning til Europa-Parlamentets rapport om Kommissionens meddelelse "Agenda 2000 - styrkelse og udvidelse af unionen" (A4-0368/97),

under henvisning til Regionsudvalgets udtalelse om udvidelsens institutionelle aspekter (CdR 52/99 fin)(1),

under henvisning til Regionsudvalgets udtalelse om lokale og regionale myndigheders gennemførelse af EU-lovgivningen (CdR 51/99 fin)(2),

under henvisning til Regionsudvalgets resolution om subsidiaritetsprincippet [CdR 302/98 fin(3); CdR 305/97 fin(4) CdR 136/95(5)],

under henvisning til Regionsudvalgets udtalelse om grænseoverskridende samarbejde med CØEL (CdR 207/96 fin)(6),

under henvisning til Regionsudvalgets udtalelse om virkningerne for Unionens politikker af udvidelse med ansøgerlandene i Central- og Østeuropa (CdR 280/97 fin)(7),

under henvisning til Regionsudvalgets udtalelse om oprettelse af et strukturpolitisk førtiltrædelsesinstrument - Ispa (CdR 241/98 fin)(8),

under henvisning til Regionsudvalgets udtalelse om førtiltrædelsesforanstaltninger inden for landbrug - Sapard -(CdR 273/98 fin)(9),

under henvisning til præsidiets beslutning af 20. oktober 1999 om at udpege Roger Kaliff (S, PSE) til hovedordfører,

og ud fra følgende betragtninger:

a) EU har gennem de seneste ti år øget sin indsats for at bringe institutionerne tættere på borgerne. Man har anerkendt de regionale og lokale myndigheders betydning for opbygningen af EU-samarbejdet, hvorfor disse i stigende grad er blevet inddraget i EU's beslutningsproces. Som eksempel herpå kan nævnes indskrivningen af nærhedsprincippet i EU-traktaten, oprettelsen af Regionsudvalget og udviklingen af partnerskabsprincippet, der blev indført i forbindelse med implementeringen af EU's strukturfondspolitik.

b) Yderligere tiltag er imidlertid nødvendige for at styrke regionernes og kommunernes position i EU, da de ofte har lovgivende og udøvende beføjelser i forbindelse med implementeringen af EU-lovgivningen. Derfor har Regionsudvalget i sin resolution til Det Europæiske Råd i Køln (3.-4. juni 1999) indgivet et forslag til traktatsændringer til behandling på den næste regeringskonference (CdR 54/99 fin)(10).

c) Regionsudvalget understreger sin tilslutning til den igangværende udvidelse af EU. Regionsudvalget betragter denne proces som en investering i fred, politisk stabilitet, social samhørighed og velstand for borgerne i Europa.

d) I lyset af konklusionerne af Kommissionens 2. rapport om ansøgerlandenes fremskridt på vejen mod EU-medlemskabet og resultaterne af Det Europæiske Råds møde i Tammerfors bør Kommissionen og Rådet inden for rammerne af EU-udvidelsesstrategien intensivere dialogen med Bulgarien, Letland, Litauen, Malta, Rumænien og Slovakiet for snarest muligt at indlede tiltrædelsesforhandlingerne med disse lande.

e) En udvidelse af EU må dog ikke være til fare for den integration, der allerede er opnået med hensyn til Det Indre Marked og på andre EU-politikområder.

f) EU's grundlæggende principper, såsom princippet om at træffe beslutninger så tæt på borgerne som muligt (EU-traktatens artikel 1), nærheds- og proportionalitetsprincippet (EF-traktatens artikel 5 og Protokol knyttet som bilag til Amsterdam-traktaten om anvendelse af nærhedsprincippet og proportionalitetsprincippet) vedrører formelt set først og fremmest forhold mellem EU og medlemsstaterne. I praksis er principperne dog også relevante i de nationale beslutningsprocesser og for omsætningen af europæisk ret til en lovgivning, der gælder og anvendes i medlemsstaterne på nationalt, regionalt og lokalt niveau.

g) Disse principper må derfor også være ledende i tiltrædelsesforhandlingerne med ansøgerlandene. EU skal respektere ansøgerlandenes måde at organisere deres nationale myndigheder på, men skal så vidt muligt samtidig sikre, at EU-retten så let som muligt vil kunne implementeres i de fremtidige medlemsstater og så tæt på borgerne som muligt.

h) Regionsudvalget har siden 1997 spillet en aktiv rolle i EU's udvidelsesproces ved at skabe en dialog mellem sine medlemmer og politiske repræsentanter på regionalt og lokalt niveau fra ansøgerlandene. I juni 1997 inviterede Regionsudvalget repræsentanter for de lokale og regionale myndigheder i alle ansøgerlandene til Bruxelles og har efterfølgende den 16. november 1999 afholdt en generel konference med politiske repræsentanter for de regionale og lokale myndigheder fra disse 6 ansøgerlande. På konferencen blev der gjort status over disse udvekslinger, og nærværende resolution blev drøftet.

i) På disse seks bilaterale konferencer blev det fastslået, at ansøgerlandenes lokale og regionale myndigheder spiller en væsentlig rolle for den fremtidige udvikling af et moderne demokrati i deres land. Dertil kommer, at de er af afgørende betydning for implementeringen af EU-retten, og at deres betydning vil øges i kraft af den decentraliseringsproces, der finder sted i disse lande. Ansøgerlandenes lokale og regionale myndigheder må have øget adgang til information om de aktuelle tiltrædelsesforhandlinger, der finder sted mellem deres centralregering og EU, ligesom de i højere grad må inddrages.

j) Konferencerne førte til gensidig informations- og konsultationsudveksling, hvor der også blev trukket på de erfaringer, de regionale og lokale myndigheder i de 15 medlemsstater har høstet under de tidligere udvidelser af EU (i 1973, 1981, 1986 og 1995).

k) Der skal tages hensyn til konklusionerne i Europa-Kommissionens fremskridtsrapport om ansøgerlandene forud for tiltrædelsen af EU -

på den 31. plenarforsamling den 17. november 1999 enstemmigt vedtaget følgende resolution.

Regionsudvalget opfordrer

- EU's regionale og lokale myndigheder

1. til at optage udvidelsesdimensionen i deres bilaterale samarbejde - navnlig via partnerskaber eller bilaterale samarbejdsaftaler - med de regionale og lokale myndigheder i ansøgerlandene, hvis dette ikke allerede er tilfældet,

2. til at støtte grænseoverskridende og tværnationalt samarbejde inden for rammerne af deres egne bilaterale forbindelser eller inden for rammerne af deres lands bilaterale forbindelser til ansøgerlandene,

3. til så vidt deres ressourcer eller beføjelser tillader det at indlede udvekslinger af tjenestemænd eller modtagelse af praktikanter fra ansøgerlandenes subnationale forvaltninger, således at de kan bidrage til disses fortroliggørelse med de europæiske institutioner, politikker og procedurer,

4. til at bistå regioner og kommuner i ansøgerlandene med at åbne repræsentationskontorer i Bruxelles - f.eks. gennem samarbejde med allerede eksisterende regionale kontorer.

- Rådet og Kommissionen

5. til uden yderligere opsættelse at gennemføre tiltrædelsesforhandlingerne med Cypern, Estland, Ungarn, Polen, Tjekkiet og Slovenien i overensstemmelse med princippet om at træffe beslutningerne tæt på borgerne, nærhedsprincippet og proportionalitetsprincippet i henhold til traktaterne,

6. til at indlede tiltrædelsesforhandlinger med de ansøgerlande, der har gjort tilstrækkelige fremskridt i bestræbelserne på at opfylde de tiltrædelseskriterier, der blev fastsat af Det Europæiske Råd i København,

7. til at sikre, at de lokale og regionale myndigheder, inden forhandlingerne med ansøgerlandene går ind i den afgørende fase, modtager passende oplysninger samt høres tilstrækkeligt og rettidigt om områder, der falder inden for deres kompetence eller er af væsentlig interesse for dem,

8. til at tage højde for og udvise respekt for de rettigheder, beføjelser og opgaver, som de lokale og regionale myndigheder har i henhold til ansøgerlandenes lovgivning, og undersøge muligheden for i højere grad at inddrage disse myndigheder i forhandlingsprocessen, navnlig via øget kommunikation mellem disse og Kommissionens delegationer i ansøgerlandene,

9. til hurtigt at omsætte den i de nye retningslinier for Phare-programmet varslede adgang til institution-building-programmet for lokale og regionale myndigheder, for at også disse administrative niveauer, som i høj grad er berørt af anvendelsen af EF-regelværket, kan blive bredt inddraget i forberedelserne til medlemskabet,

10. til at udvikle informationsredskaber med henblik på at gøre ansøgerlandenes befolkninger opmærksomme på det europæiske samarbejde, ikke kun på det erhvervsmæssige område, men også på områder, der vedrører unionsborgerskabet,

11. til i højere grad at drage omsorg for, at de af EU lancerede programmer til fremme af grænseoverskridende, interregionalt og transnationalt samarbejde er kompatible med førtiltrædelsesinstrumenterne, herunder Phare-programmet,

12. til under forhandlingerne om betingelserne for optagelse i EU at tage hensyn til de holdninger, som Regionsudvalget har tilkendegivet inden for de politikområder, hvor høring af Regionsudvalget er obligatorisk,

13. til hurtigt på anmodning af ansøgerlandenes regeringer og efter indstilling fra repræsentanterne for regionerne og de lokale myndigheder at nedsætte blandede udvalg bestående af medlemmer af Regionsudvalget og repræsentanter fra ansøgerlandenes lokale og regionale myndigheder,

14. til forud for den kommende regeringskonference om reform af EU's institutioner at overveje at tilføje en bestemmelse i traktaten, der giver ansøgerlandenes centralregering mulighed for at udnævne observatører til Regionsudvalget i tidsrummet mellem underskrivelsen af traktaten om deres optagelse i EU og dennes ikrafttrædelse,

15. til at drage omsorg for, at der tages hensyn til berettigede interesser i de nuværende og nye grænseregioner, hvor udvidelsen vil få væsentligt mere mærkbare virkninger end i andre regioner; hertil hører også erhvervs-, struktur- og miljøpolitiske krav samt især spørgsmål om nuklear sikkerhed,

16. til at forpligte sig til at iværksætte de institutionelle reformer, der kræves for at forbedre EU-institutionernes funktionsmåde, uden at forsinke udvidelsesprocessen.

- Europa-Parlamentet og medlemsstaternes parlamenter

17. til uden yderligere opsættelse at sikre, at tiltrædelsesforhandlingerne gennemføres i overensstemmelse med princippet om at træffe beslutningerne tæt på borgerne, subsidiaritetsprincippet og proportionalitetsprincippet i henhold til traktaterne,

18. til at sikre, at den vitale rolle, de lokale og regionale myndigheder spiller for udviklingen af demokrati, velstand, social samhørighed og politisk stabilitet i ansøgerlandene, anerkendes og støttes af EU,

19. til at sikre, at der findes tilstrækkelige ressourcer til, at ansøgerlandenes lokale og regionale repræsentanter hurtigst muligt kan få de nødvendige informationer og den nødvendige støtte til det forberedende arbejde, de på deres niveau udfører forud for landets optagelse i EU, og navnlig at sikre, at de kan følge Regionsudvalgets arbejde.

- Ansøgerlandenes centralregeringer

20. til at sikre, at repræsentanter for de lokale og regionale myndigheder under forhandlingerne om optagelse i EU får den information, der måtte være relevant for deres egne kompetenceområder,

21. til at sikre de lokale og regionale myndigheder og deres foreninger tilstrækkelige finansielle midler, således at de kan deltage mere aktivt i tiltrædelsesprocessen,

22. til at sikre, at de lokale og regionale myndigheder obligatorisk høres om disse spørgsmål i god tid, inden forhandlingerne med EU går ind i den afgørende fase, og at de får lejlighed til at give udtryk for deres synspunkter direkte til centralregeringens forhandlingsrepræsentanter,

23. til at sikre, at de lokale og regionale myndigheder høres på felter, hvor der opstår økonomiske og administrative konsekvenser for dem,

24. til at sikre, at de lokale og regionale myndigheder bliver informeret om konsekvenserne af forhandlingsresultaterne, umiddelbart efter at forhandlingerne om områder, der vedrører de lokale og regionale myndigheders beføjelser, er afsluttet,

25. til at sikre, at repræsentanter for landenes lokale og regionale myndigheder får mulighed for at etablere officielle kontakter i andre lande, således at de på deres ansvarsområde kan forberede deres lande bedst muligt på optagelse i EU,

26. til at fremskynde nedsættelsen af blandede udvalg bestående af medlemmer af Regionsudvalget og repræsentanter fra ansøgerlandenes lokale og regionale myndigheder,

27. til at sikre, at de lokale og regionale myndigheder bliver inddraget i prioriteringerne for de nationale Phare-programmer, herunder institution building, som led i deres forberedelse på optagelse i EU,

28. Regionsudvalget pålægger sin formand at sende denne resolution til Kommissionen, Rådet, Europa-Parlamentet, Det Europæiske Råd i Helsinki, medlemsstaternes parlamenter og til regeringerne og parlamenterne i ansøgerlandene.

Bruxelles, den 17. november 1999.

Manfred DAMMEYER

Formand for

Regionsudvalget

(1) EFT C 374 af 23.12.1999, s. 15.

(2) EFT C 374 af 23.12.1999, s. 25.

(3) EFT C 198 af 14.7.1999, s. 73.

(4) EFT C 64 af 27.2.1998, s. 98.

(5) EFT C 100 af 2.4.1996, s. 1.

(6) EFT C 34 af 3.2.1997, s. 18.

(7) EFT C 64 af 27.2.1998, s. 48.

(8) EFT C 51 af 22.2.1999, s. 7.

(9) EFT C 93 af 6.4.1999, s. 1.

(10) EFT C 293 af 13.10.1999, s. 74.